Priča o učenju.
Danas ste čuli priče o ova 4 vrtića.
U prvom vrtiću u sobi postoje ormarići. Svako dete ima svoj ormarić. Na polici su detetove sveske i bojice, a ispod krevetić koji se spušta. Za svako dete postoji komplet učila- logički blokovi, pečati slova, makazice, bojice, lepak…svako dete ima stolicu, a po četvoro ih je za stolom. Osim stolova u sobi su kutkovi – za frizere, majstorska radionica, kuhinja, saobraćajni kutak. Deca provode vreme u igri, a imaju „raspored“- obroka i usmerenih aktivnosti. Svakog dana imaju po dve aktivnosti, tematski međusobno povezane (sadržajem) i povezane sa nedeljnom temom. Teme koje se obrađuju svake nedelje uobličene su mesečnim planom. Aktivnosti su u oblasti logičko matematičkih veština (prostorna orijentacija, skupovi, veličine, geometrijska tela, boje, pojmovi brojeva), jezičkih veština (pojmovi, izgovor, književna dela..), poznavanja okoline (priroda, saobraćaj, odnosi među ljudima, zanimanja..), i umetnosti i kretanja (motorike). Učila iz ovih oblasti nisu dostupna deci, već ih vaspitačice „spuštaju“ za njih kada su im potrebne. 

U drugom vrtiću u sobi postoje kutkovi- slikarski, čitalački, konstruktorski  i slično. Deca biraju u kom će kutku provesti dan i stavljaju svoj znak na ulazu u kutak. Vaspitači imaju tematske ciljeve (nedeljne i mesečne) koji su usmereni na svih pet oblasti razvoja i za decu smišljaju aktivnosti u pojedinim kutkovima usklađujući ih sa tematskim ciljevima. Izuzetak su aktivnosti motorike i kretanja koje se odvijaju u Sali ili na otvorenom.  U radu se smenjuju usmerene (sva deca u isto vreme uče) i slobodne aktivnosti- deca rade ko šta želi.

U trećem vrtiću postoji autobus. On je pun knjiga na policama i u koferima, a u kutijama su zapakovane društvene i druge igre. Pored vozača postoje sastavljene stolice i puno ćebadi. Autobus putuje po selima i parkira se svaki dan na drugoj livadi. Tu okupi decu, otvori svoja vrata i vaspitačice rade sa njima. Deca koja se tu okupljaju su uglavnom iz siromašnih i/ili romskih porodica i u njihovim mestima nema vrtića. U tom vrtiću postoje i drugi takvi- programi. Svaki od njih je namenjen raznoj deci koja iz nekog razloga još ne pohađaju vrtić. Na primer,u tom vrtiću postoji i škola plesa za mame i bebe. U njoj se okupljaju mame i jednogodišnja deca i plešu uz različite muzičke numere. Vaspitačice sa mamama uče i različite aktivnosti koje mogu podsticati učenje i razvoj dece, a vezane su za ples (muziku, zemlju iz koje je muzika). Postoje i deca koja su redovno u vrtiću i on liči na druge vrtiće. Cilj vrtića je da obuhvati svako dete programom učenja i pruži mu priliku da se druži i saznaje.

U četvrtom vrtiću na ulazu drugare čekaju predškolci. Oni ih odvode u prostorije u kojima se okupljaju. Svaka prostorija je drugačija- sam nameštaj, ono što se unutra nalazi- oslikava to čime se ta grupa dece bavi. Na primer- u jednoj prostoriji je seno, figure životinja, velike jasle, zvona, amovi, oprema za mužu mleka…U drugoj je mala bina, na njoj pijanino. Na polici pored kutije sa orfovim instrumentarijumom i drugim instrumentima. U trećoj je mašina za šivenje, modeli, gomila materijala i slično. U hodnicima takođe postoje različiti prostori i u njima borave deca- bašta za ukrasno bilje, bašta za začinsko bilje, kuhinja (sa pravim suđem i elementima), Dnevna soba sa društvenim igrama, muzičkom linijom i cd-ima (mada u nju deca donose i druge igračke), Svemirska istraživačka stanica, biblioteka i slično. Njih su uređivala deca i roditelji i ti prostori se menjaju- nekih nema više, neki se novi pojavljuju. U atrijumu je izložba- jedna grupa pokazuje svoje višemesečno istraživanje nastanka grafika i kreiranja postera i štampe. Deca provode vreme u prostoru koji ih zanima sa decom koja su tamo u tom momentu. Svaka grupa i svaki prostor zapravo se bavi različitim projektima i u njima je aktivno više vaspitača i deca iz različitih grupa. Vrtić ima za cilj da osigura da svako dete razvije radoznalost, kompetencije za timski rad, promišljanje, zaključivanje, motivaciju za učenje i slično.
Pitala sam vas koji vam se od vrtića sviđa i zašto. Zapišite šta ste razmišljali, ali i kako razmišljate o svojim vrednostima i očekivanjima koja imate o detetu, načinu na koji razumete učenje deteta i funkciju vaspitača.
Prikažite ključne karakteristike paradigmi o kojima ste čitali. Povežite sa primerima i sa svojim razmišljanjima.


Uloga Vrtićanina.
Šta je uloga Vrtićanina? Kako je definisana ova uloga: kakva su očekivana ponašanja vezana za ulogu po vama? Razmišljajte o samim ponašanjima koja očekujete da Vrtićanin ima- kakav je Vrtićanin (ne kakav treba da bude, nego kakav je) i šta radi, šta voli, ume, kako provodi vreme, kakvo je u odnosima sa vršanjacima, odraslima..? Na koja ponašanja, ili koje prilike dete ima pravo zahvaljujući ulozi Vrtićanina? 
Ko pomaže preuzimanje uloge Vrtićanina? Kako? Na šta je ta uključenost usmerena- šta joj je cilj?
Ovladavanje ulogom Vrtićanina bi trebalo da podrže svi koji znaju šta to znači. To su kompetentni drugi. Koje kompetentne druge prepoznajete u zajednici za preuzimanje uloge Vrtićanina? Kako ti kompetentni učestvuju, a kako bi mogli? Predstavite crtežom mrežu kompetentnih drugih za ovladavanje ulogom Vrtićanina.

